**Colind aloterm**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cad fulgi mărunți cu buzele de gheață

Și vor să te sărute pe obraz,

Când te trezești în prag de dimineață

Și strângi zăpada-n palme, din pervaz,

Să-ţi răcorești aprinsa epidermă

De focul nopții orb și jucăuș

Că lângă șemineu e alotermă

Și blana ursului, nocturn culcuș.

Mai lasă-mă să-ți ning peste picioare,

O viață, două, cât mai sunt aprins

Să-ți fiu şi-n primăvară o ninsoare

Ascunsă în frumosul tău cuprins.

- Suavul vals al iernii se așterne

Pe pielea delicată, însă tu

Mi-ai spus cândva că primăveri eterne

Îmi vei aduce-n dar o dată cu

Promisiunea care-nnoadă visul

Atâtor nopți târzii la șemineu,

Când despicăm în fire paradisul,

Atentă la detalii. Felul meu

E uneori ciudat, dar vezi mă-ncearcă

Un dor nebun de mâna care-a scris

Pe geamul meu un început, de parcă

I-am fost demult prefață într-un vis.

Ioan Grigoraș Liliana Trif